Javaslat A TANÁCS HATÁROZATA a Kereskedelmi Világszervezet (WTO) Általános Tanácsában az Európai Unió által a Moldovai Köztársaságnak nyújtott további autonóm kereskedelmi kedvezményekre vonatkozó WTO-mentesség meghosszabbítása iránti kérelem kapcsán az Európai Unió által képviselendő álláspont meghatározásáról /* COM/2013/0575 final - 2013/0276 (NLE) */





INDOKOLÁS 1. A JAVASLAT HÁTTERE E javaslat célja a Kereskedelmi Világszervezet (WTO) Általános Tanácsában az Európai Unió által képviselendő álláspont meghatározása. A Bizottság ezúton kéri a Tanácsot, engedélyezze, hogy a Bizottság kérelmezze az Európai Unió által Moldovának nyújtott autonóm kereskedelmi kedvezményekre vonatkozó WTO-mentesség meghosszabbítását, és ezáltal az Európai Unió a WTO-egyezmény IX. cikkével összhangban csatlakozhasson az e mentességi kérelemre vonatkozó konszenzushoz. A Tanács 2008. január 21-én elfogadta a Moldovai Köztársaságnak szánt autonóm kereskedelmi kedvezmények bevezetéséről szóló 55/2008/EK rendeletet. E rendelettel az EU teljesítette az európai szomszédságpolitikai cselekvési tervben (ENP cselekvési terv) Moldova felé vállalt kötelezettségét. A 2005-ben elfogadott cselekvési terv felszólította az EU-t, vegye fontolóra, hogy – amennyiben Moldova lényegesen javítja a termékek származásának ellenőrzésére és igazolására vonatkozó rendszerét – jobb hozzáférést biztosít számára az uniós piachoz, ami a megnövekedett exportteljesítmény nyomán elősegítené Moldova gazdasági fejlődését. Annak érdekében, hogy az EU a Moldovai Köztársaságból származó behozatal tekintetében preferenciális elbánást tudjon biztosítani anélkül, hogy ugyanezt a preferenciális elbánást biztosítania kellene más WTO-tag hasonló termékei számára is, bizonyos WTO-kötelezettségvállalásoknak a fenti cél teljesítéséhez szükséges mértékű átmeneti felfüggesztése révén a WTO Általános Tanácsának mentességet kellett nyújtania az Európai Unió számára. A WTO Általános Tanácsa 2008. május 15-én a WTO-egyezmény IX. és XII. cikke szerinti döntéshozatali eljárásokkal összhangban a WT/L/722. sz. dokumentumban úgy határozott, hogy 2008. március 1-jétől 2013. december 31-ig mentességet biztosít az 1994. évi GATT I. cikke (1) bekezdésében és XIII. cikkében foglalt rendelkezések alól az ahhoz szükséges mértékben, hogy az Európai Unió vámmentes vagy preferenciális elbánást biztosíthasson a Moldovából származó termékek, köztük egyes olyan mezőgazdasági termékek számára, amelyekre vonatkozóan a szóban forgó rendelet melléklete korlátozott engedményeket határoz meg, mindezt anélkül, hogy ugyanezt a vámmentes vagy preferenciális elbánást biztosítania kellene más WTO-tag hasonló termékei számára is. Az 55/2008/EK tanácsi rendeletet módosította az 581/2011/EU európai parlamenti és tanácsi rendelet, amely 2015. december 31-ig meghosszabbította a Moldovai Köztársaságnak biztosított autonóm kereskedelmi kedvezmények alkalmazását. E hosszabbításra azért volt szükség, mert az EU és Moldova között ténylegesen még nem alakult ki fejlett preferenciális kereskedelmi kapcsolat az európai partnerség keretében. A fentiek tükrében a Bizottság arra kéri a Tanácsot, hogy engedélyezze, hogy a Bizottság az Európai Unió nevében kérelmet nyújtson be a WTO-nak a jelenlegi mentesség 2015. december 31-ig történő meghosszabbításáról. 2. A JAVASLAT JOGI ELEMEI Az Európai Unió működéséről szóló szerződés (EUMSZ) 218. cikkének (9) bekezdése előírja, hogy a Tanács a Bizottságnak a javaslata alapján határozatot fogad el a nemzetközi megállapodásokkal létrehozott szervekben az Unió által képviselendő álláspontok kialakítására vonatkozóan, amennyiben az ilyen szervnek joghatással bíró jogi aktust kell elfogadnia. Az Európai Unió által a Moldovai Köztársaságnak biztosított további autonóm kereskedelmi kedvezményekre vonatkozó mentesség e rendelkezés hatálya alá tartozik, mivel a határozatot egy, az EU jogait és kötelezettségeit érintő, nemzetközi egyezménnyel létrehozott szerv (a WTO Általános Tanácsa vagy miniszteri konferenciája) hozza meg. 2013/0276 (NLE) Javaslat A TANÁCS HATÁROZATA a Kereskedelmi Világszervezet (WTO) Általános Tanácsában az Európai Unió által a Moldovai Köztársaságnak nyújtott további autonóm kereskedelmi kedvezményekre vonatkozó WTO-mentesség meghosszabbítása iránti kérelem kapcsán az Európai Unió által képviselendő álláspont meghatározásáról AZ EURÓPAI UNIÓ TANÁCSA, tekintettel az Európai Unió működéséről szóló szerződésre és különösen annak 207. cikke (4) bekezdésére, összefüggésben 218. cikke (9) bekezdésével, tekintettel az Európai Bizottság javaslatára, mivel: (1) A Kereskedelmi Világszervezetet létrehozó Marrakeshi Egyezmény (WTO-egyezmény) IX. cikke megállapítja a WTO-egyezmény 1A. vagy 1B. vagy 1C. mellékleteiben és azok mellékleteiben szereplő multilaterális kereskedelmi megállapodások alóli mentességek megadásának eljárásait. (2) A Moldovai Köztársaságnak szánt autonóm kereskedelmi kedvezmények bevezetéséről szóló, 2008. január 21-i 55/2008/EK tanácsi rendeletet[1] módosította az 581/2011/EU európai parlamenti és tanácsi rendelet[2], amely többek között 2015. december 31-ig meghosszabbította a Moldovai Köztársaságnak biztosított autonóm kereskedelmi kedvezmények alkalmazását. A rendelet – az I. mellékletében felsorolt egyes mezőgazdasági termékek kivételével – a Moldovai Köztársaságból származó valamennyi termék számára szabad hozzáférést biztosít az uniós piachoz. A rendelet I. mellékletében felsorolt termékek korlátozott engedményekben részesülnek a vámkontingensek keretében nyújtott vámmentesség vagy vámcsökkentés formájában. (3) Az Európai Uniónak az 1994. évi GATT I. cikke (1) bekezdésében és XIII. cikkében foglalt kötelezettségei alóli szükséges mértékű mentesítése nélkül az autonóm kereskedelmi kedvezmények biztosításával nyújtott elbánást ki kellene terjeszteni a WTO minden más tagjára is. (4) Az Európai Unió érdekében áll, hogy a Kereskedelmi Világszervezetet létrehozó Marrakeshi Egyezmény IX. cikkének (3) bekezdése értelmében kérelmezze az Európai Unió által a Moldovai Köztársaságnak nyújtott autonóm kereskedelmi kedvezményekre vonatkozó WTO-mentesség meghosszabbítását. (5) Az Európai Unió erre irányuló kérelmet nyújt be a WTO-nak. A WTO Általános Tanácsa 2013. október 9-én tanácskozik. (6) Ezért helyénvaló e kérelem kapcsán a WTO Általános Tanácsában az Európai Unió által képviselendő álláspontot meghatározni, ELFOGADTA EZT A HATÁROZATOT: 1. cikk A Kereskedelmi Világszervezet Általános Tanácsában az Európai Unió által képviselendő álláspont az Európai Unió által a Moldovai Köztársaságnak biztosított autonóm kereskedelmi kedvezményekre vonatkozó WTO-mentesség 2015. december 31-ig történő meghosszabbításának a kérelmezése. Ezt az álláspontot az Európai Bizottság fejti ki. 2. cikk Ez a határozat elfogadásának napján lép hatályba. Kelt Brüsszelben, -án/-én. a Tanács részéről az elnök [1] HL L 20., 2008.1.24., 1. o. [2] HL L 165., 2011.6.24., 5. o.